open-index/open-wikipedia-markdown huggingface dataset:
Αντόνιο Ντέιβις

Ο **Αντόνιο Ντέιβις** (Antonio Lee Davis) είναι Αμερικάνος πρώην καλαθοσφαιριστής γεννημένος 31 Οκτωβρίου 1968 στην Καλιφόρνια των ΗΠΑ. Με ύψος 2,06μ. αγωνιζόταν στη θέση του πάουερ φόργουορντ.
## Καριέρα
Αποφοίτησε από το University of Texas at El Paso και στη συνέχεια μετακόμοισε στην Ευρώπη για να ακολουθήσει επαγγελματική καριέρα καλαθοσφαιριστή. Για δύο χρονιές αγωνίστηκε στον Παναθηναϊκό από το 1990 έως το 1992. Ικανός ριμπάουντερ και σκόρερ ο Ντέιβις υπήρξε ο κορυφαίος παίκτης της ομάδας του ΠΑΟ που το διάστημμα εκείνο βρισκόταν σε διαδικασία ανανέωσης και έτσι δεν κατάφερε να κατακτήσει κάποιο τίτλο περιοριζόμενος να προσφέρει θέαμα με τις ικανότητες του στα καρφώματα, ενώ το 1992 αναδείχθηκε κορυφαίος ριμπάουντερ του ελληνικού πρωταθλήματος με 14,6 κατά μέσο όρο. Στη συνέχεια αγωνίστηκε για μια χρονιά στη Φίλιπς Μιλάνο.

Το ΝΒΑ ήταν αναμενόμενος προορισμός στην καριέρα του και η παρουσία του στο πρωτάθλημα αυτό συνοδεύτηκε από μια επιτυχημένη σταδιοδρομία δεκατριών ετών στις ομάδες Ιντιάνα Πέισερς (1993-1999), Τορόντο Ράπτορς  (1999-2003, 2006), Σικάγο Μπουλς (2003-2005), Νιου Γιορκ Νικς (2005-2006). Το 2001 αγωνίστηκε στο All-Star Game με την ομάδα της Ανατολικής περιφέρειας. Την περίοδο 2005-06 ο Ντέιβις εξελέγη πρόεδρος της ένωσης των αθλητών του ΝΒΑ. Υπήρξε επίσης διεθνής με την Εθνική ομάδα των ΗΠΑ και αγωνίστηκε στο Παγκόσμιο Πρωτάθλημα το 2002.

## Παραπομπές


## Εξωτερικοί σύνδεσμοι
* Full career Basketpedya.com
* Συνέντευξη Αντόνιο Ντέιβις στο SentraGoal 

Κατηγορία:Αμερικανοί καλαθοσφαιριστές
Κατηγορία:Καλαθοσφαιριστές Παναθηναϊκού
Κατηγορία:Καλαθοσφαιριστές Ολίμπια Μιλάνου
Κατηγορία:Καλαθοσφαιριστές Ιντιάνα Πέισερς
Κατηγορία:Καλαθοσφαιριστές Τορόντο Ράπτορς
Κατηγορία:Καλαθοσφαιριστές Σικάγο Μπουλς
Κατηγορία:Καλαθοσφαιριστές Νιου Γιορκ Νικς
Κατηγορία:Καλαθοσφαιριστές All-Star Game (NBA)
Κατηγορία:Ξένοι καλαθοσφαιριστές στην Ελλάδα
Πολύνηος

Στην ελληνική μυθολογία με το όνομα **Πολύνηος** (δηλαδή «αυτός που έχει πολλά πλοία») είναι γνωστός ο πατέρας του Αμφιάλου, ενός από τους νέους ευγενείς Φαίακες που πήγαν στους αγώνες τους οποίους διοργάνωσε ο Αλκίνοος προς τιμή του Οδυσσέα. Ο Πολύνηος, που ήταν γιος του Τέκτονα, αναφέρεται στην *[[Οδύσσεια]]* του Ομήρου (ραψωδία θ, στίχος 114) (ως «Πολύνας» στη μετάφραση του Ζησίμου Σίδερη).
## Πηγές
* Κρουσίου: *Λεξικόν Ομηρικόν*, διασκευή από την έκτη γερμανική έκδ. υπό Ι. Πανταζίδου, έκδοση «Βιβλιεκδοτικά καταστήματα Αναστασίου Δ. Φέξη», Αθήνα 1901, σελίδα 746

Πολυνηος
Τρήχος

Στην ελληνική μυθολογία με το όνομα **Τρήχος** είναι γνωστός ένας Αχαιός ή Αιτωλός πολεμιστής που έλαβε μέρος στον Τρωικό Πόλεμο, στον οποίο και σκοτώθηκε μαζί με άλλους έξι συμπολεμιστές του από τον Έκτορα. Ο Τρήχος αναφέρεται στην *[[Ιλιάδα]]* του Ομήρου (ραψωδία Ε, στίχος 706), όπου χαρακτηρίζεται ως *«λογχιστής»* (μετάφρ. Ι. Πολυλά).

## Πηγές
* Κρουσίου:*Λεξικόν Ομηρικόν*, διασκευή από την έκτη γερμανική έκδ. υπό Ι. Πανταζίδου, έκδοση «Βιβλιεκδοτικά καταστήματα Αναστασίου Δ. Φέξη», Αθήνα 1901

Κατηγορία:Τρωικός Πόλεμος
Τράπεζα Ηπειροθεσσαλίας

Η **Τράπεζα Ηπειροθεσσαλίας**, επίσης γνωστή υπό την πλήρη εμπορική επωνυμία της ως **Προνομιούχος Τράπεζα Ηπειροθεσσαλίας**, ήταν ελληνική τράπεζα η οποία λειτούργησε μεταξύ του 1882 και του 1899 με έδρα την πόλη του Βόλου.

## Ιστορία
Με την επέκταση του Ελληνικού κράτους και μετά την προσάρτηση της Θεσσαλίας και τμήματος της Ηπείρου στην Ελληνική επικράτεια το 1881, παρουσιάστηκε η ανάγκη της οικονομικής ανάπτυξης των «Νέων Χωρών», όπως τότε ονομάζονταν τα εδάφη που πρόσφατα είχαν ενσωματωθεί στο ελληνικό κράτος. Την ανάγκη αυτή ήρθε να καλύψει η ίδρυση της Τράπεζας Ηπειροθεσσαλίας το 1882. 

Τα απαραίτητα κεφάλαια για την ίδρυσή της καταβλήθηκαν κυρίως από τον Κωνσταντινουπολίτη τραπεζίτη Ανδρέα Συγγρό, ο οποίος ήταν και ο κύριος μέτοχος, την Εθνική Τράπεζα καθώς και από άλλους Έλληνες και Γάλλους επενδυτές.

Η Τράπεζα Ηπειροθεσσαλίας όπως η Ιονική Τράπεζα και η Τράπεζα Κρήτης ήταν κι αυτή προνομιούχος. Το Ελληνικό κράτος δηλαδή της είχε παραχωρήσει το δικαίωμα της έκδοσης και κυκλοφορίας χαρτονομίσματος στις «Νέες Χώρες».

Στεγάστηκε σε νεοκλασικό μέγαρο στον Βόλο, στο ισόγειο του οποίου ήταν οι αίθουσες συναλλαγών, ενώ ο πρώτος όροφος αποτελούσε κατοικία του εκάστοτε διευθυντή. Ίδρυσε υποκαταστήματα στην Άρτα, Λάρισα, Τρίκαλα, Καλαμπάκα, Αλμυρό και Αθήνα.

Δεν πρόλαβε να αναπτύξει αξιόλογη δραστηριότητα επειδή κατά την διάρκεια του Ελληνοτουρκικού πολέμου του 1897 υπέστη σημαντικές καταστροφές με αποτέλεσμα να αναγκαστεί να διακόψει τη λειτουργία της. Αυτό κλόνισε την αξιοπιστία της και κατέρρευσε.

Το 1899 και μετά τον θάνατο του Ανδρέα Συγγρού, απορροφήθηκε από την Εθνική Τράπεζα της Ελλάδος, η οποία είχε ήδη ξεκινήσει να επεκτείνεται στις «Νέες Χώρες» ιδρύοντας υποκαταστήματα.

## Πηγές
* Πυλαρινός, *Τα Ελληνικά Χαρτονομίσματα 1898-1992*, 3η Έκδοση.

## Εξωτερικοί σύνδεσμοι
* Δημοτικό Κέντρο Ιστορίας & Τεκμηρίωσης Βόλου
* Χαρτονομίσματα που εκδόθηκαν από την Τράπεζα Ηπειροθεσσαλίας (Ανάκτηση 9 Ιουλίου 2011)

Κατηγορία:Βόλος
Κατηγορία:Πρώην τράπεζες της Ελλάδας
Ύρτιος

Στην ελληνική μυθολογία με το όνομα **Ύρτιος** είναι γνωστός ένας Μυσός αρχηγός που πολέμησε στον Τρωικό Πόλεμο με το μέρος των Τρώων. Ο πατέρας του ονομαζόταν Γυρτίος. Ο Ύρτιος, που σκοτώθηκε στον πόλεμο αυτό από τον Αίαντα τον Τελαμώνιο, αναφέρεται στην *[[Ιλιάδα]]* (ραψωδία Ξ, στίχος 511), μόνο στη σκηνή του θανάτου του:

:: *«»* (Ξ 511-512)

## Πηγές
* Κρουσίου: *Λεξικόν Ομηρικόν*, διασκευή από την έκτη γερμανική έκδ. υπό Ι. Πανταζίδου, έκδοση «Βιβλιεκδοτικά καταστήματα Αναστασίου Δ. Φέξη», Αθήνα 1901, σελ. 914

Υρτιος
Κύπελλο Ελλάδος ποδοσφαίρου ανδρών 1957-58

Το **κύπελλο Ελλάδας 1958** κατέκτησε ο Ολυμπιακός, κερδίζοντας με σκορ 5-1 τη Δόξα Δράμας. 

## Φάση των 32

## Φάση των 16

*1Ο αγώνας διεκόπη εις βάρος της Νίκης Βόλου στο 43΄ με σκορ 2-1 υπέρ του Ηρακλή,η οποία μηδενίστηκε και ο αγώνας κατωχυρώθηκε στον Ηρακλή

## Προημιτελική φάση

*1Ο Παναιγιάλειος αποσύρθηκε
*2Στον ημιτελικό κυπέλλου ο Άρης επρόκειτο να παίξει με τον Παναθηναϊκό  σε αγώνα που ήταν εξ΄αρχής προγραμματισμένος να γίνει στη Θεσσαλονίκη στις 9-7-1958. Την τελευταία στιγμή, τα «αθηναϊκά μαγειρεία» επέτυχαν να αλλάξουν την έδρα του αγώνος, από το γήπεδο Χαριλάου στην Λεωφόρο Αλεξάνδρας. Η διοίκηση του Άρεως, διαμαρτυρόμενη, απέσυρε την ομάδα μας από το κύπελλο. Ο Άρης τιμωρήθηκε με αποκλεισμό.

## Ημιτελική φάση

## Ο τελικός

* Τετάρτη 30 Ιουλίου 1958
* Στάδιο Καραϊσκάκη
* **Ολυμπιακός - Δόξα Δράμας 5-1**

* **Ολυμπιακός**: Θεoδωρίδης, Καμπόλης, Σούλης, Στεφανάκος, Τσαντάκης, Κοτρίδης, Γκαβέζος, Υφαντής, Πολυχρονίου, Μπέμπης, Ψύχος
* **Δόξα Δράμας**: Σαμλίδης, Κοτρίδης, Ιγναντίου, Σιμιτλιώτης, Πιστικός, Τ. Λουκανίδης, Τζαφέρης, Ναλμπάντης, Γρηγοριάδης, Θ. Λoυκανίδης, Γεωργιάδης, Ιωάννoυ
* Διαιτητής: Σάβιτς (Γιουγκοσλάβος)
* Σκόρερς: 22' Γκαβέζος, 43' Μπέμπης, 52' Ναλμπάντης, 63' και 87' Πολυχρονίου, 89' Υφαντής

## Παραπομπές


## Πηγές
*Ιστοσελίδα ΕΠΟ, Κύπελλα Ελλάδας 1951 έως 1960, μορφή pdf

Κατηγορία:Κύπελλο Ελλάδας (ποδόσφαιρο ανδρών)
Κατηγορία:Εγχώρια ποδοσφαιρικά κύπελλα 1957-1958
132 Αίθρα

Η **Αίθρα (Aethra)** είναι ένας αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 9,21. Ανακαλύφθηκε το 1873 από τον Αμερικανό αστρονόμο Τζέιμς Κρεγκ Γουάτσον, που παρατηρούσε από το Ανν Άρμπορ του Μίσιγκαν (ΗΠΑ), και έλαβε το όνομα της μητέρας του Θησέα στην ελληνική μυθολογία. Η πολύ μεγάλη εκκεντρότητα της τροχιάς του αστεροειδή έχει ως αποτέλεσμα κατά το περιήλιό του να βρίσκεται πιο κοντά στον `Ηλιο από τον πλανήτη `Αρη, οι βαρυτικές διαταραχές του οποίου καθιστούν την τροχιά της Αίθρας ασταθή. Μετά την ανακάλυψή της η Αίθρα χάθηκε (εξαιτίας ανεπαρκούς χρονικού διαστήματος μεταξύ των αρχικών παρατηρήσεων) και ξαναβρέθηκε το 1922.

## Φυσικά χαρακτηριστικά
Η μέση διάμετρος της Αίθρας είναι 42,87 χλμ., πάντως η καμπύλη φωτός της υποδεικνύει ένα επίμηκες ή πολύ ακανόνιστο σχήμα. Η μάζα της εκτιμάται σε 82 τρισεκατομμύρια τόνους. Η μέση επιτάχυνση της βαρύτητας στον ισημερινό της Αίθρας εκτιμάται σε 1,2&nbsp;cm/sec², δηλαδή η βαρύτητα εκεί είναι 816 φορές ασθενέστερη από τη γήινη, ενώ η μέση ταχύτητα διαφυγής υπολογίζεται σε 23 m/sec (83 χιλιόμετρα την ώρα).

Ο φασματικός τύπος της Αίθρας είναι **M** (μεταλλικός, με κυριαρχία των μετάλλων νικελίου και σιδήρου). Το άλβεδό της είναι 0,199. Η μέση θερμοκρασία στην επιφάνειά της εκτιμάται σε −105 βαθμούς C περίπου, αλλά η πολύ μεγάλη εκκεντρότητα της τροχιάς του αστεροειδή έχει ως αποτέλεσμα μεγάλες διακυμάνσεις της θερμοκρασίας μεταξύ του περιηλίου και του αφηλίου.

Η Αίθρα περιστρέφεται γύρω από τον εαυτό της μία φορά κάθε 5 ώρες και 10 λεπτά.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Αιθρα
133 Κυρήνη

Η **Κυρήνη (Cyrene)** είναι ένας αρκετά μεγάλος και φωτεινός αστεροειδής της Κύριας Ζώνης Αστεροειδών, με απόλυτο μέγεθος (όπως ορίζεται για το Ηλιακό Σύστημα) 7,98. Ανακαλύφθηκε το 1873 από τον Αμερικανό αστρονόμο Τζέιμς Κρεγκ Γουάτσον, που παρατηρούσε από το Ανν Άρμπορ του Μίσιγκαν (ΗΠΑ), και έλαβε το όνομα της Νύμφης Κυρήνης στην ελληνική μυθολογία. Αναφέρεται ως μέλος της Ομάδας αστεροειδών της Εκάβης, που περιφέρονται περί τον Ήλιο δύο φορές στο ίδιο χρονικό διάστημα που ο Δίας περιφέρεται μία.

## Φυσικά χαρακτηριστικά
Η μέση διάμετρος της Κυρήνης είναι 72,2 ± 0,9 χλμ. Η μάζα της εκτιμάται σε 310 τρισεκατομμύρια τόνους. Η μέση επιτάχυνση της βαρύτητας στον ισημερινό της Κυρήνης εκτιμάται σε 1,86&nbsp;cm/sec², δηλαδή η βαρύτητα εκεί είναι 526 φορές ασθενέστερη από τη γήινη, ενώ η μέση ταχύτητα διαφυγής υπολογίζεται σε 35,2 m/sec (127 χιλιόμετρα την ώρα).

Ο φασματικός τύπος της Κυρήνης είναι **S** (λιθώδης). Το άλβεδό της είναι 0,28. Η μέση θερμοκρασία στην επιφάνειά της εκτιμάται σε 140 περίπου βαθμούς Κελσίου κάτω από το μηδέν.

Η Κυρήνη περιστρέφεται γύρω από τον εαυτό της μία φορά κάθε 12 ώρες και 42,5 λεπτά.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Κυρηνη
134 Σωφροσύνη

Η **Σωφροσύνη (Sophrosyne)**, είναι ένας μεγάλος και πολύ σκουρόχρωμος αστεροειδής της Κύριας Ζώνης Αστεροειδών. Ανακαλύφθηκε το 1873 από τον Γερμανό αστρονόμο Ρόμπερτ Λούτερ, που παρατηρούσε από το Ντίσελντορφ της Γερμανίας, και πήρε το όνομα της έννοιας της σωφροσύνης, όπως αυτή απαντάται στον Πλάτωνα. Η Σωφροσύνη έχει απόλυτο μέγεθος (όπως ορίζεται για το Ηλιακό Σύστημα) 8,76.

Μία επιπρόσθηση αστέρα από τη Σωφροσύνη παρατηρήθηκε στις 24 Νοεμβρίου 1980 από τις ΗΠΑ. Η χρονομέτρηση του φαινομένου έδωσε μια εκτίμηση για τη διάμετρο του αστεροειδή.

## Φυσικά χαρακτηριστικά
Η μέση διάμετρος της Σωφροσύνης υπολογίσθηκε σε 123 χλμ. ή 108 με 110 χλμ. από την παραπάνω επιπρόσθηση, ενώ η μάζα της εκτιμάται σε 2,0 τετράκις εκατομμύρια τόνους. Η μέση επιτάχυνση της βαρύτητας στον ισημερινό της Σωφροσύνης εκτιμάται σε 3,45&nbsp;cm/sec² (284 φορές ασθενέστερη από την αντίστοιχη γήινη), ενώ η μέση ταχύτητα διαφυγής υπολογίζεται σε 65,2 m/sec (235 χιλιόμετρα την ώρα).

Ο φασματικός τύπος της Σωφροσύνης είναι **C** (ανθρακούχος). Το άλβεδό της είναι 0,0364, ενώ η μέση θερμοκρασία στην επιφάνειά της εκτιμάται σε −99 βαθμούς C.

Η Σωφροσύνη περιστρέφεται γύρω από τον εαυτό της μία φορά κάθε 17 ώρες και 11,8 λεπτά.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Σωφροσυνη
Κώστας Αναστασάτος

Ο **Κώστας Αναστασάτος** (16 Σεπτεμβρίου 1937 - 25 Ιουλίου 2018) ήταν Έλληνας καλαθοσφαιριστής και προπονητής καλαθοσφαίρισης.

Αγωνίστηκε στον Έσπερο έως το 1965 και στην συνέχεια ανέλαβε την ομάδα ως προπονητής μέχρι το 1973. Υπήρξε ο βασικός αρχιτέκτονας του οικοδομήματος του Εσπέρου αφού κατάφερε να αναδείξει τον Έσπερο Πρωταθλητή Παίδων, Πρωταθλητή Εφήβων, Πρωταθλητή Α' Κέντρου και Πρωταθλητή Β' Εθνικής. Το 1973-74 ανέβασε τον Πανιώνιο στην Α΄ Εθνική. Επέστρεψε στον Έσπερο από το 1977 έως το 1979 και το 1990.

Το 1977 κατέκτησε το Πρωτάθλημα Ελλάδος με 23 νίκες και μόνο μία ήττα, ευρισκόμενος στην τεχνική ηγεσία του Παναθηναϊκού. Το 1986 ως προπονητής του Ολυμπιακού ήταν φιναλίστ του Κυπέλλου Ελλάδος απέναντι στον ΠΑΟ. Επίσης υπήρξε προπονητής του Πανελλήνιου, του Ιωνικού Νικαίας, του Μίλωνα, της ΑΕΚ. Ανέλαβε το 1975 την Εθνική Ελλάδος Ανδρών και την Εθνική Παίδων. Με την Εθνική Παίδων κατέκτησε το ασημένιο μετάλλιο στο Ευρωμπάσκετ Παίδων το 1975. Από το 1993 έως το 1995 ανελαβε την τεχνική ηγεσία του τμήματος μπάσκετ γυναικών του Παναθηναϊκού.

## Παραπομπές


## Εξωτερικοί σύνδεσμοι
*basketpedya.com

Κατηγορία:Έλληνες καλαθοσφαιριστές
Κατηγορία:Έλληνες προπονητές καλαθοσφαίρισης
Κατηγορία:Καλαθοσφαιριστές Έσπερου Καλλιθέας
Κατηγορία:Προπονητές καλαθοσφαίρισης Εθνικής Ελλάδας
Κατηγορία:Προπονητές καλαθοσφαίρισης Έσπερου Καλλιθέας
Κατηγορία:Προπονητές καλαθοσφαίρισης Παναθηναϊκού
Κατηγορία:Προπονητές καλαθοσφαίρισης Πανελληνίου
Κατηγορία:Προπονητές καλαθοσφαίρισης Ιωνικού Νίκαιας
Κατηγορία:Προπονητές καλαθοσφαίρισης Μίλωνα
Κατηγορία:Προπονητές καλαθοσφαίρισης Πανιωνίου
Κατηγορία:Προπονητές καλαθοσφαίρισης ΑΕΚ
Κατηγορία:Προπονητές καλαθοσφαίρισης Ολυμπιακού Πειραιώς
Θίοντορ Ρέισινγκ

Η **Θίοντορ Ρέισινγκ** (Theodore Racing) ή απλά **Θίοντορ**, είναι παλαιά ομάδα της Φόρμουλα 1. Ανήκε στον Ολλανδό Τέντι Γιπ και συμμετείχε σε πέντε παγκόσμια πρωταθλήματα με πενιχρά αποτελέσματα. Με εξαίρεση την πρώτη χρονιά κατασκεύαζε η ίδια τα αμαξώματα των μονοθεσίων της, ενώ κινητήρας ήταν πάντα ο DFV.

Ο Γιπ είχε γεννηθεί το 1907 στην Ινδονησία και έκανε μεγάλη περιουσία ως κτηματομεσίτης και ιδιοκτήτης καζίνο στο Μακάου και το Χονγκ Κονγκ, τα οποία ήταν ακόμα αποικίες της Δύσης. Στις αρχές της δεκαετίας του '70 ξεκίνησε να εμπλέκεται στο μηχανοκίνητο αθλητισμό ως χορηγός, ενώ την απόφαση να ιδρύσει δική του ομάδα στη Φόρμουλα 1 την έλαβε το 1976.

## Ιστορία της ομάδας

Η πρώτη εμφάνιση της Θίοντορ, η οποία είχε τυπικά έδρα το Χονγκ Κονγκ, έλαβε χώρα μεσούσης της σαιζόν 1977 με ένα μονοθέσιο της Ενσάιν, στο γκραν-πρι της Μεγάλης Βρετανίας. Στους οκτώ αγώνες που απέμεναν, ο μοναδικός οδηγός της Πατρίκ Ταμπέ κατάφερε να μπει τρεις φορές στην εξάδα και να τερματίσει με 5 βαθμούς. Η ομάδα όμως δε βαθμολογήθηκε στο πρωτάθλημα κατασκευαστών, αφού είχε χρησιμοποιήσει «δανεικό» αυτοκίνητο.

Την επόμενη χρονιά (1978) η ομάδα έτρεξε με δικό της μονοθέσιο σχεδιασμένο από το Ρον Τόρανακ, ιστορική μορφή του σχεδιαστηρίου της Μπράμπαμ. Τα αποτελέσματα υπήρξαν κάκιστα, αφού ο εκάστοτε οδηγός συνήθως δεν κατάφερνε να περάσει τα προκριματικά, και ο Γιπ διέλυσε την ομάδα.

Μετά από μία διετία που ασχολήθηκε με τη Φόρμουλα 1 μόνο ως χρηματοδότης της Ενσάιν, ο Ολλανδός μεγιστάνας αποφάσισε να επανασυστήσει τη Θίοντορ για το πρωτάθλημα του 1981, κατεβάζοντας πάλι μόνο ένα μονοθέσιο ανά αγώνα. Αυτή τη φορά ο οδηγός της (αρχικά ο Ταμπέ και αργότερα ο Μαρκ Σούρερ) πέρναγε με σχετική ευκολία τα προκριματικά, αλλά καλύτερο αποτέλεσμα ήταν μια 6η θέση. Το 1982 η ομάδα επέστρεψε στο καθεστώς του '78 με συχνούς αποκλεισμούς στα προκριματικά και μόλις έναν τερματισμό, ενώ από το τιμόνι της πέρασαν τέσσερις διαφορετικοί οδηγοί!

Πριν ξεκινήσει η σαιζόν του 1983, η Θίοντορ απορρόφησε την Ενσάιν. Αυτό ήταν και το μοναδικό πρωτάθλημα που συμμετείχε με πλήρη σύνθεση (δύο μονοθέσια ανά αγώνα), έχοντας ως οδηγούς τους Λατινοαμερικανούς Τζόνι Τσεκότο και Ρομπέρτο Γκερέρο. Τα αποτελέσματα παρέμειναν άσχημα, αφού σε 14 αγώνες η ομάδα συγκέντρωσε μόλις 1 βαθμό. Πριν το τελευταίο γκραν-πρι της χρονιάς, ο Γιπ την απέσυρε οριστικά από τη Φόρμουλα 1 και ασχολήθηκε μόνο με διοργανώσεις χαμηλότερων απαιτήσεων.

## Στατιστικά

¹ ΔΘΚ: Δεν θεωρήθηκε κατασκευάστρια, επειδή έτρεχε με μονοθέσια της Ενσάιν.² ΔΚ: Δεν κατατάχθηκε, διότι η συγκομιδή της ήταν 0 βαθμοί.

## Εξωτερικοί σύνδεσμοι
* Θίοντορ Ρέισινγκ στο Grandprix.com
* Αναλυτικά στατιστικά στο 4mula1.ro 

Κατηγορία:Ομάδες Φόρμουλα 1
Ελληνικό Γορτυνίας

Το **Ελληνικό** είναι χωριό της επαρχίας Γορτυνίας του νομού Αρκαδίας. Βρίσκεται στη διαδρομή μεταξύ Στεμνίτσας και Καρύταινας στις νοτιοδυτικές πλαγιές του Μαινάλου. Ανήκει διοικητικά στο δήμο Γορτυνίας και ο πληθυσμός του είναι 129 κάτοικοι. Το παλαιότερο όνομα του χωριού ήταν Μουλάτσι. Η λέξη "mulach" σε σλαβικές γλώσσες όπως Τσέχικα, Σλοβάκικα ή Πολωνικά, μεταφράζεται ως "μουλάρι" και έχει καταγωγή από την περίοδο της εποίκησης της Αρκαδίας από σλαβικά φύλα.

Γενικές πληροφορίες, γενεαλογικά στοιχεία, χάρτης του Ελληνικού, φωτογραφικά άλμπουμ, στην  ιστοσελίδα του χωριού

## Ιστορικά στοιχεία
Το Ελληνικό (με την ονομασία Μουλάτσι) αναφέρεται για πρώτη φορά στην απογραφή της Οθωμανικής Αυτοκρατορίας το 1515. Το χωριό αναφερόταν ως φέουδο του Αχμέτ Μπέη με πληθυσμό αποτελούμενο από 41 οικογένειες, 5 αγάμους και 1 χήρα. Το 1690 αναφέρεται από τον Βενετό περιηγητή Αντόνιο Ρακιφίκο. Σε απογραφή των Βενετών το 1700 εμφανίζεται να έχει 148 κατοίκους. Συμμετείχε ενεργά στην επανάσταση του 1821. 

Μετά την απελευθέρωση της Ελλάδας ο οικισμός εντάχθηκε διοικητικά στο Δήμο Τρικολώνων, έδρα του οποίου ήταν η γειτονική Στεμνίτσα. Υπήρξε ξεχωριστή κοινότητα στο διάστημα 1912-1998 οπότε εντάχθηκε στο νέο δήμο Τρικολώνων που δημιουργήθηκε με την εφαρμογή του προγράμματος Καποδίστριας που ίσχυε μέχρι το 2011, και αντικαταστάθηκε από το Πρόγραμμα «Καλλικράτης».

Πορεία του πληθυσμού:

## Πρόσωπα
Από το Ελληνικό κατάγονται οι:
* Σάββας Νικολόπουλος, οπλαρχηγός του 1821.
* Δημήτρης Αβραμόπουλος, πολιτικός, πρώην υπουργός και βουλευτής, από την πλευρά της μητέρας του.
* επιχειρηματική οικογένεια Φουρλή.

## Παραπομπές


## Εξωτερικοί σύνδεσμοι
* Ελληνικό Αρκαδίας - Μουλάτσιον

Κατηγορία:Δήμος Γορτυνίας
Κατηγορία:Χωριά της περιφερειακής ενότητας Αρκαδίας
Φρύνων ο Αθηναίος

Ο **Φρύνων ο Αθηναίος** ήταν αρχαίος Έλληνας ολυμπιονίκης του παγκράτιου και στρατηγός που έζησε περί τον 7ο αιώνα π.Χ. 

## Βιογραφικά στοιχεία
Ο Φρύνων ο Αθηναίος, γεννήθηκε στην Αθήνα πριν το 657 π.Χ. και το 636 π.Χ., κατά τη διάρκεια της 36ης Ολυμπιάδας ανακηρύχθηκε νικητής στο αγώνισμα του πεντάθλου κατά τη διάρκεια των Ολυμπιακών Αγώνων. Την περίοδο 608 - 606 π.Χ. συμμετείχε ως στρατηγός των Αθηναίων στον πόλεμο εναντίον των Μυτιληναίων με κύριο σκοπό την κατοχή του Σιγείου της βορειοδυτικής Τρωάδας. Προκειμένου να τελειώσει σύντομα η διένεξη, ο Φρύνων αποδέχθηκε την πρόσκληση σε μονομαχία του στρατηγού των Μυτιληναίων Πιττακού, ο οποίος υπήρξε ένας από τους επτά σοφούς της αρχαιότητας. 

Τελικά στη μονομαχία εκείνη ο Φρύνων σκοτώθηκε με τέχνασμα από τον Πιττακό με αποτέλεσμα οι Αθηναίοι να αποχωρήσουν αφού πρώτα παρέλαβαν το πτώμα του. Μετά την επιστροφή του εκστρατευτικού σώματος στην Αθήνα ακολούθησε η μεγαλοπρεπής ταφή του Φρύνωνα.

Στην Παντοδαπή Ιστορία του Ευσέβιου της Καισαρείας αναφέρεται λανθασμένα πως ήταν ο νικητής του σταδίου αντί του παγκρατίου, ενώ στην πραγματικότητα στο στάδιο νικητής ήταν ο Αρυτάμας.

## Παραπομπές

## Πηγές
*"Μεγάλη Ελληνική Εγκυκλοπαίδεια Δρανδάκη" τομ.ΚΔ΄, σελ.231

Κατηγορία:Αρχαίοι Αθηναίοι ολυμπιονίκες
Κατηγορία:Αρχαίοι Έλληνες Ολυμπιονίκες
Κατηγορία:Αρχαίοι Έλληνες στρατηγοί
Κατηγορία:Μυτιλήνη
Κατηγορία:Αρχαίοι ολυμπιονίκες του παγκράτιου
Κατηγορία:Αρχαίοι ολυμπιονίκες (7ος αιώνας π.Χ.)
19521 Χάος

(19521) Χάος 




Ανακάλυψη

Ανακαλύφθηκε από Deep Ecliptic Survey

Ανακαλύφθηκε στις 19 Νοεμβρίου 1998

Χαρακτηριστικά τροχιάς

Αφήλιο 51,086 AU

Περιήλιο 41,023 AU

Ημιάξονας τροχιάς 46,055 AU

Εκκεντρότητα 0,109

Περίοδος περιφοράς 114.159 ημέρες  (312,6 χρόνια)

Κλίση 12,02° ως προς την Εκλειπτική 

Μήκος του ανερχόμενου σημείου 49,942° 

Όρισμα του περιηλίου 56,095° 

Φυσικά Χαρακτηριστικά

 Διαστάσεις 600 ±140 km 

Λευκαύγεια 0,05±0,030,015 

Φαινόμενο μέγεθος21,2  

Απόλυτο μέγεθος 4,9  4,97




To **(19521) Χάος**, ή **1998 WH24**, είναι ένα κλασσικό αντικείμενο της ζώνης του Κάιπερ με διάμετρο περίπου 600 χιλιόμετρα, λευκαύγεια ~0.050 και απόλυτο μέγεθος (Η) 4.8. Ανακαλύφθηκε τις 19 Νοεμβρίου 1998 από την Deep Ecliptic Survey με το 4m τηλεσκόπιο του Kitt Peak στις Η.Π.Α.. Πήρε το όνομά του από το μυθολογικό Χάος.

## Τροχιά

Το 19521 χάος έχει τροχιακή περίοδο περίπου 309 ετών. Η τροχιά του είναι μεγαλύτερη, αλλά λιγότερο εκκεντρική από την τροχιά του Πλούτωνα. Η τροχιά του Χάους 19521 έχει κλίση περίπου 12 ° προς την εκλειπτική. Η τροχιά του δεν διασχίζει ποτέ την τροχιά του Ποσειδώνα. Επί του παρόντος, η πλησιέστερη δυνατή προσέγγιση για την ελάχιστη απόσταση διασταύρωσης τροχιάς του Ποσειδώνα είναι 12,5 AU (1,87 δισεκατομμύρια km).

Το χάος βρίσκεται στο περιήλιο γύρω στα Χριστούγεννα του 2033, πλησιάζει μέχρι και 40 AU από τη Γη. Το φωτεινότερο μέγεθος του θα είναι 20,8.

## Φυσικά Χαρακτηριστικά

Το χάος είναι ένα σκοτεινό αντικείμενο, με αντανακλαστικότητα εκτιμώμενη στο 5%, που σημαίνει διάμετρο 600 χιλιομέτρων. Περιστρέφεται αργά σε 3.985 ημέρες. Σύμφωνα με τον Μπράουν, είναι ένας πιθανός πλανήτης-νάνος.

## Σύνδεσμοι


Χάος
Χαος
Καλιντάσα

right|thumb|150px
Ο **Καλιντάσα** (Kalidasa) (4ος-5ος μ.X. αιώνας) ήταν Ινδός ποιητής και δραματουργός, που πιθανολογείται ότι έζησε στις αρχές του 5ου αιώνα. Ο Καλιντάσα εκπροσωπεί τη χρυσή εποχή της ινδικής λογοτεχνίας. Το όνομά του περιβάλλεται με μεγάλη αίγλη στην Ινδία, όπου θεωρείται ως ο μεγαλύτερος Ινδός συγγραφέας όλων των εποχών, που εξύψωσε την ινδική ποίηση σε δυσθεώρητα ύψη. Είναι γνωστός ως ο "Σαίξπηρ της Ινδίας".

Από τα θεατρικά έργα του Καλιντάσα, τρία μόνο έχουν μέχρι σήμερα διασωθεί. Το Βικραμορβάσι ή "Η κατάκτηση της Ουρβάσι από ένα γενναίο" (Vikramorvasiya), με θέμα τον έρωτα ενός θνητού, του βασιλιά Βικραμαμαντίγια, για μιαν ουράνια νύμφη. Το δεύτερο έργο του Μαλαβικαγκνιμίτρα ή "Μαλαβίκα και Αγκνιμίτρα" (Malavikagnimitra) είναι μια ρομαντική κωμωδία με θέμα τις δολοπλοκίες σ' ένα χαρέμι.

Το πιο σημαντικό και πιο ώριμο έργο του Καλιντάσα είναι η Σακούνταλα (Shakuntala) ή "Αμπιτζνανασακούνταλα" ("Η αναγνώριση της Σακούνταλα"). Το θέμα είναι παρμένο από τον αρχαίο επικό κύκλο της Μαχαμπαράτα (Mahabharata). Είναι ένα ρομαντικό θεατρικό έργο σε πέντε πράξεις, που εξιστορεί τον έρωτα του βασιλιά της Ινδίας Ντουσυάντα (Dushyanta), οποίος αποπλανεί τη θετή κόρη ενός σοφού ερημίτη, την εγκαταλείπει όμως εξαιτίας κάποιας κατάρας, υπερνικά αργότερα την κατάρα και ξανασμίγει στον ουρανό με τη γυναίκα του και το γιο του, καρπό του έρωτά τους. 

Η Σακούνταλα έτυχε θερμής υποδοχής από το θεατρικό κοινό και τους αναγνώστες του έργου στη Δύση, θυμίζοντας κατά κάποιο τρόπο τα τελευταία έργα του Σαίξπηρ. Το έργο άσκησε ακόμη επιρροή και στο ευρωπαϊκό δράμα, όταν μεταφράστηκε στα αγγλικά και πρωτοπαρουσιάστηκε στη Δύση το 1789, ως ένα νέο είδος ρομαντικής φαντασίας και ως μια αντίδραση στους συμβατικούς και καθιερωμένους μέχρι τότε κλασικούς θεατρικούς κανόνες.

Η Σακούνταλα θεωρείται το τελειότερο επίτευγμα της κλασικής ινδικής λογοτεχνίας όλων των εποχών και (κατά τον Γκαίτε) ένα από τα καλύτερα της παγκόσμιας δραματουργίας. Ο Γκαίτε τόσο πολύ μάλιστα θαύμαζε το έργο αυτό του Καλιντάσα, ώστε έγραψε κι ένα ένθερμο ποίημα για το ποιητικό αυτό αριστούργημα.

## Παραπομπές


## Πηγές
* John Gassner (edit.): "A Treasury of the Theatre", Kalidasa: "Shakuntala", Volume One, Simon and Schuster, New York, 1951.
* John Russell Taylor: "The Penguin Dictionary of the Theatre", Penguin Books Ltd, 1968.
* Εγκυκλοπαίδεια "Πάπυρος - Λαρούς - Μπριτάνικα", λήμα "Καλιντάσα", τόμ. 31, Εκδόσεις Πάπυρος, Αθήνα, 1996.

## Εξωτερικοί σύνδεσμοι
* 

Κατηγορία:Ινδοί ποιητές
Μπενζαμίνη

Η **μπενζαμίνη**, κοινώς γνωστή ως «κλαίουσα», είναι είδος Συκής (''Ficus'') της οικογένειας των Μορεοειδών, μια οικογένεια φυτών στην οποία ανήκουν γνωστά είδη όπως η συκιά (*Ficus carica*), η μουριά, και το καουτσουκόδεντρο (*Castilla elastica*). Είναι γνωστή και ως «φίκος μπέντζαμιν».

Είναι ενδημικό της νότιας και νοτιοανατολικής Ασίας και της Αυστραλίας. Είναι το επίσημο δέντρο της Μπανγκόκ, πρωτεύουσας της Ταϊλάνδης. Χρησιμοποιείται στην αρχιτεκτονική τοπίου και σε φυσικές συνθήκες μπορεί να φτάσει τα 30 μέτρα σε ύψος. Στις περιοχές που αυτοφύεται, ο μικρός καρπός του αποτελεί αγαπημένη τροφή για κάποια πουλιά. Επίσης αποτελεί εξαιρετικό φυτό εσωτερικού χώρου. 

Έχει λεπτά κλαδιά με απανωτά χωρίσματα, τα οποία δίνουν στο φυτό ένα κομψό σχήμα, που μοιάζει με δέντρου. Καλύπτεται από μικρά, γυαλιστερά, γλωσσοειδή φύλλα. Είναι φυτό εύκολο στην φροντίδα του. Το σημαντικότερο πρόβλημα που αντιμετωπίζει αυτό το φυτό είναι η ξαφνική πτώση των φύλλων του. Αυτό οφείλεται συνήθως σε κάποια μετακίνηση του φυτού, σε έκθεση του σε ρεύματα ή σε συνθήκες χαμηλού φωτισμού. 

Μια δημοφιλής ποικιλία είναι η *Ficus benjamina* Variegata, που έχει πράσινα φύλλα με κρεμ άκρες. 

## Παραπομπές


## Εξωτερικοί σύνδεσμοι
* 
* 

Κατηγορία:Μορεοειδή
Κατηγορία:Χλωρίδα της Ασίας
Κατηγορία:Χλωρίδα της Ωκεανίας
Κατηγορία:Καλλωπιστικά δέντρα
Κατηγορία:Δηλητηριώδη φυτά
Νομαρχιακή Αυτοδιοίκηση Αθηνών - Πειραιώς

Η **Νομαρχιακή Αυτοδιοίκηση Αθηνών - Πειραιώς** (1994 - 2010), κοινώς γνωστή και ως **Υπερνομαρχία Αθηνών - Πειραιώς**, συγκροτείτο από τα νομαρχιακά διαμερίσματα (κοινώς νομαρχίες) Αθηνών και Πειραιώς και αποτελούσε τον συντονιστικό φορέα των δύο νομαρχιών, ως οργανισμός τοπικής αυτοδιοίκησης β΄ βαθμού. Αποτελείτο από 64 δήμους και 2 κοινότητες, με έκταση 1.290 τ.χλμ. και συνολικό πληθυσμό 3.206.280 κατοίκων σύμφωνα με την απογραφή του 2001. Η υπερνομαρχία συστάθηκε το 1994, με ταυτόχρονο επαναπροσδιορισμό των ορίων των νομαρχιών Αθηνών και Πειραιώς.

Τη θέση του προέδρου της Νομαρχιακής Αυτοδιοίκησης Αθηνών - Πειραιώς, ή όπως αποκαλείτο του υπερνομάρχη Αθηνών - Πειραιώς, κατείχαν οι εξής:

Η Νομαρχιακή Αυτοδιοίκηση Αθηνών - Πειραιώς καταργήθηκε σύμφωνα με το Πρόγραμμα Καλλικράτης και από την 1η Ιανουαρίου 2011 η περιοχή ευθύνης της, που εντάχθηκε στην Περιφέρεια Αττικής, διαχωρίστηκε σε έξι περιφερειακές ενότητες.

## Δείτε επίσης
* Νομαρχία Αθηνών
* Νομαρχία Πειραιώς
* Αττική

## Παραπομπές


## Εξωτερικοί σύνδεσμοι
* Νομαρχιακή Αυτοδιοίκηση (Υπερνομαρχία) Αθηνών - Πειραιώς (αρχείο ιστότοπου)
* Νομαρχία Αθηνών: αρχείο ιστότοπων nomarxia.gr και nom-athinas.gov.gr
*Νομαρχία Πειραιώς (αρχείο ιστότοπου)

Κατηγορία:Αθήνα
Κατηγορία:Νομαρχία Αθηνών
Κατηγορία:Νομαρχία Πειραιά
Κατηγορία:Πρώην διοικητικές διαιρέσεις της Ελλάδας
Φείδας

Στην ελληνική μυθολογία με το όνομα **Φείδας** (ή **Φείδαντας**, από το ρήμα *φείδομαι* = προφυλάσσω, κατακρατώ, λυπάμαι) είναι γνωστός ένας από τους υπαρχηγούς του εκστρατευτικού σώματος των Αθηναίων που έλαβε μέρος στον Τρωικό Πόλεμο &mdash; άλλοι υπαρχηγοί ήταν οι Στιχίος και ο Βίας, ενώ γενικός αρχηγός των Αθηναίων στον συγκεκριμένο πόλεμο ήταν ο Μενεσθέας. Ο Φείδας αναφέρεται στην *[[Ιλιάδα]]* (ραψωδία Ν, στίχος 691).

## Παραπομπές


## Πηγές
* Κρουσίου:*Λεξικόν Ομηρικόν*, διασκευή από την έκτη γερμανική έκδ. υπό Ι. Πανταζίδου, έκδοση «Βιβλιεκδοτικά καταστήματα Αναστασίου Δ. Φέξη», Αθήνα 1901, σελ. 923

Κατηγορία:Τρωικός Πόλεμος
135 Χέρτα

Η **Χέρτα (Hertha)** είναι ένας μεγάλος αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 8,23. Ανακαλύφθηκε το 1874 από τον Γερμανοαμερικανό αστρονόμο Κρίστιαν Χ.Φ. Πέτερς, που παρατηρούσε από το Κλίντον της πολιτείας της Νέας Υόρκης. Η τροχιά της Χέρτας την κατατάσσει στην Οικογένεια της Νύσας, αλλά όχι και ο φασματικός της τύπος. Πέντε επιπροσθήσεις αστέρων από τη Χέρτα έχουν παρατηρηθεί μεταξύ του 2000 και του 2015.

## Φυσικά χαρακτηριστικά
Η μέση διάμετρος της Χέρτας είναι 79,24 χλμ. με επίμηκες σχήμα (λόγοι 10:11:15). Η μάζα της εκτιμάται σε 1,2 τετράκις εκατομμύρια τόνους περίπου. Ο φασματικός τύπος της Χέρτας είναι **M** (μεταλλικός) ή **W** (από την ανίχνευση ένυδρων πυριτικών ορυκτών το 1996) ή **Xk** (κατά SMASSII). Πάντως παρατηρήσεις ραντάρ δεν συμφωνούν με μεταλλική σύσταση, τουλάχιστον κατά κύριο λόγο. Το άλβεδό της είναι 0,1436. Η Χέρτα περιστρέφεται γύρω από τον εαυτό της μία φορά κάθε 8 ώρες και 24 λεπτά.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Χερτα
136 Αυστρία

Η **Αυστρία (Austria)** είναι ένας αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 9,69. Ανακαλύφθηκε το 1874 από τον Αυστριακό αστρονόμο Γιόχαν Παλίζα, που παρατηρούσε από το Πόλα της Γιουγκοσλαβίας, και έλαβε το όνομα της πατρίδας του (ήταν η πρώτη από τις πολλές ανακαλύψεις αστεροειδών του συγκεκριμένου αστρονόμου).

## Φυσικά χαρακτηριστικά
Η μέση διάμετρος της Αυστρίας είναι 36,9 χλμ. Η μάζα της εκτιμάται σε 68 τρισεκατομμύρια τόνους. Η μέση επιτάχυνση της βαρύτητας στον ισημερινό της Αυστρίας εκτιμάται σε 1,12&nbsp;cm/sec², δηλαδή η βαρύτητα εκεί είναι 874 φορές ασθενέστερη από τη γήινη, ενώ η μέση ταχύτητα διαφυγής υπολογίζεται σε 21,2 m/sec (76 χιλιόμετρα την ώρα).

Ο φασματικός τύπος της Αυστρίας είναι **Μ** (με πιθανή κυριαρχία των μετάλλων νικελίου και σιδήρου), αν και οι Clark et al. (1994) προτείνουν ότι μπορεί να προσομοιάζει περισσότερο σε αστεροειδή τύπου S. Δεν δείχνει σχεδόν κανένα χαρακτηριστικό απορροφήσεως στο εγγύς υπέρυθρο. Η μέση θερμοκρασία στην επιφάνειά της εκτιμάται σε 89 °C κάτω από το μηδέν.

Η Αυστρία περιστρέφεται γύρω από τον εαυτό της μία φορά κάθε 11 ώρες 29 λεπτά και 49 δευτερόλεπτα.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Αυστρια
Κατηγορία:Αυστρία
137 Μελίβοια

Η **Μελίβοια (Meliboea)** είναι ένας μεγάλος αλλά σκουρόχρωμος αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 8,05. Ανακαλύφθηκε το 1874 από τον Αυστριακό αστρονόμο Γιόχαν Παλίζα, που παρατηρούσε από το Πόλα της Γιουγκοσλαβίας, και έλαβε το όνομα των ομώνυμων προσώπων της ελληνικής μυθολογίας. Η Μελίβοια έδωσε το όνομά της, ως το μεγαλύτερο σώμα της, στην «Οικογένεια αστεροειδών της Μελίβοιας».

## Φυσικά χαρακτηριστικά
Η μέση διάμετρος της Μελίβοιας είναι 128,7 χλμ. Η μάζα της εκτιμάται σε 3,2 τετράκις εκατομμύρια τόνους. Η μέση επιτάχυνση της βαρύτητας στον ισημερινό της Μελίβοιας εκτιμάται σε 4,06&nbsp;cm/sec², δηλαδή η βαρύτητα εκεί είναι 241 φορές ασθενέστερη από τη γήινη, ενώ η μέση ταχύτητα διαφυγής υπολογίζεται σε 76,9 m/sec (277 χιλιόμετρα την ώρα).

Ο φασματικός τύπος της Μελίβοιας είναι **C** (ανθρακούχος). Η μέση θερμοκρασία στην επιφάνειά της εκτιμάται σε 115 βαθμούς Κελσίου κάτω από το μηδέν.

Η Μελίβοια περιστρέφεται γύρω από τον εαυτό της μία φορά κάθε 25 ώρες και 41 λεπτά, μία αρκετά αργή περιστροφή για αστεροειδή, ακόμα και μεγάλο.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Μελιβοια
138 Τολόζα

Η **Τολόζα (Tolosa)** είναι ένας αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 8,75. Ανακαλύφθηκε το 1874 από τον Γάλλο αστρονόμο Ανρί Ζοζέφ Περοτέν, που παρατηρούσε από την Τουλούζη, και έλαβε το αρχικό (λατινικό) όνομα της πόλεως αυτής.

## Φυσικά χαρακτηριστικά
Η μέση διάμετρος της Τολόζας είναι 45,5 ή 52 περίπου χλμ. Η μάζα της εκτιμάται σε 99 τρισεκατομμύρια τόνους. Η μέση επιτάχυνση της βαρύτητας στον ισημερινό της Τολόζας εκτιμάται σε 1,27&nbsp;cm/sec², δηλαδή η βαρύτητα εκεί είναι 771 φορές ασθενέστερη από τη γήινη, ενώ η μέση ταχύτητα διαφυγής υπολογίζεται σε 24,1 m/sec (87 χιλιόμετρα την ώρα).

Ο φασματικός τύπος της Τολόζας είναι **S** (λιθώδης). Η μέση θερμοκρασία στην επιφάνειά της εκτιμάται σε 95 βαθμούς Κελσίου κάτω από το μηδέν.

Η Τολόζα περιστρέφεται γύρω από τον εαυτό της μία φορά κάθε 10 ώρες και 6 λεπτά.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Τολοζα
139 Τζουέιγουα

Ο **Τζουέιγουα (Juewa)** είναι ένας πολύ μεγάλος αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 7,78. Ανακαλύφθηκε το 1874 από τον Τζέιμς Κρεγκ Γουάτσον, που παρατηρούσε από το Πεκίνο (βρισκόταν στην Κίνα για να παρατηρήσει τη διάβαση της Αφροδίτης). Ο Γουάτσον ζήτησε από αυτούς που τον φιλοξενούσαν να δώσουν ένα όνομα στον νέο αστεροειδή και εκείνοι τον απεκάλεσαν 瑞華 (Shui Wah, πλήρες όνομα 瑞華星, δηλαδή «άστρο της τύχης της Κίνας»), όνομα που αποδόθηκε με τη μεταγραφή της εποχής ως Jue-wa, αλλά με τις σημερινές συμβάσεις θα αποδινόταν ως **rui-hua** (Ρουί-Χουά).

Τρεις επιπροσθήσεις αστέρων από τον αστεροειδή αυτόν έχουν καταγραφεί μέχρι σήμερα.

## Φυσικά χαρακτηριστικά
Η μέση διάμετρος του Τζουέιγουα είναι 151 ως 156,6 χλμ. Η μάζα του εκτιμάται σε 4 τετράκις εκατομμύρια τόνους. Η μέση επιτάχυνση της βαρύτητας στον ισημερινό του Τζουέιγουα εκτιμάται σε 4,38&nbsp;cm/sec², δηλαδή η βαρύτητα εκεί είναι 224 φορές ασθενέστερη από τη γήινη, ενώ η μέση ταχύτητα διαφυγής υπολογίζεται σε 82,8 m/sec (298 χιλιόμετρα την ώρα).

Ο φασματικός τύπος του Τζουέιγουα είναι **CP** (κατά Tholen) ή **X** (κατά SMASSII). Το γεωμετρικό άλβεδό του είναι περίπου 0,055. Η μέση θερμοκρασία στην επιφάνειά του εκτιμάται σε 106 περίπου βαθμούς C κάτω από το μηδέν. Περιστρέφεται γύρω από τον εαυτό του μία φορά κάθε 20 ώρες και 59,5 λεπτά.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Τζουειγουα
Φέρεκλος

Στην ελληνική μυθολογία με το όνομα **Φέρεκλος** είναι γνωστός ο Τρώας που ναυπήγησε το πλοίο με το οποίο ο Πάρις διέφυγε από τη Σπάρτη όταν απήγαγε την Ωραία Ελένη. Ο πατέρας του Φερέκλου ονομαζόταν Αρμόνιος. Ο Φέρεκλος πήρε μέρος στον Τρωικό Πόλεμο και σκοτώθηκε σε αυτόν από τον Μηριόνη, ο οποίος τον κατεδίωξε, τον πρόφθασε και τον χτύπησε με ακόντιο στον δεξιό μηρό. Το τραύμα ήταν θανάσιμο, αφού η λόγχη προχώρησε και έσχισε την ουροδόχο κύστη. Ο Φέρεκλος αναφέρεται στην *[[Ιλιάδα]]* (ραψωδία Ε, στίχοι 59 κ.ε.), μόνο στη σκηνή του θανάτου του.

* Ο αστεροειδής **[[2357 Φέρεκλος]]** (2357 Phereclos), που ανακαλύφθηκε το 1981 και ανήκει στην Τρωική Ομάδα, πήρε το όνομά του από τον μυθικό αυτό Τρωαδίτη ναυπηγό και πολεμιστή.

## Πηγές
* Κρουσίου: *Λεξικόν Ομηρικόν*, διασκευή από την έκτη γερμανική έκδ. υπό Ι. Πανταζίδου, έκδοση «Βιβλιεκδοτικά καταστήματα Αναστασίου Δ. Φέξη», Αθήνα 1901, σελ. 924

Φερεκλος
Κρετινισμός

Με τον όρο **κρετινισμός** χαρακτηρίζεται ενδοκρινής πάθηση κατά την οποία αναστέλλεται η καλή ανάπτυξη του οργανισμού (υποθυρεοδεισμός, σύνδρομο ανεπάρκειας ιωδίου).

Αφορά κυρίως το νευρικό σύστημα και εμφανίζει σημαντική μείωση αντίληψης καθώς και διανοητικών λειτουργιών. Κύρια αιτία της παθολογίας αυτής θεωρείται είτε η δυσλειτουργία του θυρεοειδή αδένα ή και η έλλειψή του. Ετυμολογικά προέρχεται κατά επικρατούσα άποψη, από περιοχή «κρετίν» των Άλπεων απ΄ όπου και θεσπίστηκε ως ιατρικός όρος τον 19ο αιώνα. Άλλη άποψη τον συνδέει με το chrétien (*χριστιανός) ή και με το Christ (Χριστός), με την έννοια ενός καλόβουλου και αθώου ατόμου ("καλός χριστιανός").

Γενικά χαρακτηριστικά γνωρίσματα της πάθησης αυτής είναι η δυσμορφία του προσώπου, δίνοντας την εντύπωση πρησμένου, μύτη πεπλατυσμένη, μάτια απομακρυσμένα με βλέμμα άτονο, κεφαλή ογκώδη, μέτωπο χαμηλό ή προέχον, γλώσσα παχιά, μάγουλα πλαδαρά και συνηθέστερα στόμα ανοικτό με έντονη σιελόρροια. Η κίνηση είναι άτονη που επιβεβαιώνει την πνευματική δυσκινησία που όμως διακρίνεται σε διάφορους βαθμούς.

Εκτός από την παραπάνω πάθηση υπάρχει και ο καλούμενος ενδημικός κρετινισμός που απαντάται κυρίως σε κατοίκους μεγάλου υψομέτρου (Γερμανία, Ελβετία) που προσδίδει και αυτός χαρακτηριστικά συμπτώματα με κυρίαρχο το νανώδες ανάστημα, πρώιμη οστέωση της κρανιακής βάσης, ρινική καθίζηση, με προβολή του μετώπου. Η πάθηση αυτή αντιδιαστέλλεται με την παραπάνω του κρετίνου διότι οφείλεται μόνο σε δυσλειτουργία του θυρεοειδή, ειδικότερα στην έλλειψη ιωδίου, και ουδέποτε στην έλλειψή του αδένα, χαρακτηριζόμενη πάντα από ενδημική αιτιολογία, εξ ου και η ονομασία του ενδημικός.

Για την θεραπεία των παραπάνω παθήσεων χορηγούνται, δια βίου και  παρατεταμένα, διάφορα σκευάσματα του θυρεοειδούς, π.χ. θυροξίνη, . Άτομα πάσχοντα από τέτοια πάθηση χαρακτηρίζονται γενικά ως άτομα ειδικών αναγκών που υφίστανται δυσμενείς κοινωνικές διακρίσεις.

Στην καθομιλούμενη ο όρος έχει υποτιμητικό ή και υβριστικό χαρακτήρα ως συνώνυμο του "ηλίθιος". Δεν χρησιμοποιείται πλέον στην ιατρική για να δηλώσει τη σχετική ασθένεια.

## Δείτε επίσης
*Βρογχοκήλη
*Ανεπάρκεια ιωδίου

## Πηγές

*Νεώτερον Εγκυκλοπαιδικόν Λεξικόν Ηλίου, τομ.11ος, σελ.471.
## Εξωτερικοί σύνδεσμοι
* 
* 

Κατηγορία:Παθήσεις του ενδοκρινικού συστήματος
Κατηγορία:Εκφράσεις
Κατηγορία:Συγγενείς διαταραχές
COSCO

Η **COSCO** (κινεζικά: 中国远洋) είναι πολυεθνική εταιρεία με έδρα το Πεκίνο, και μία από τις μεγαλύτερες ναυτιλιακές εταιρείες τακτικών γραμμών στον πλανήτη. Η ονομασία είναι συντόμευση του *China Ocean Shipping Company* (Κινεζική Ωκεάνια Ναυτιλιακή Εταιρία). Πρόκειται για μια κρατική εταιρεία της Λαϊκής Δημοκρατίας της Κίνας. Είναι ο μεγαλύτερος τακτικός μεταφορέας ξηρού χύδην φορτίου στην Κίνα.

Κατέχει και λειτουργεί πάνω από 130 πλοία, με συνολική χωρητικότητα 320.000 TEU (ένα TEU ισοδυναμεί με ένα τυποποιημένο εμπορευματοκιβώτιο μήκους 20 ποδών) και δραστηριοποιείται σε πάνω από 100 λιμάνια σε όλο τον κόσμο. Κατατάσσεται έκτη μεγαλύτερη σε αριθμό πλοίων μεταφοράς εμπορευματοκιβωτίων και η ένατη μεγαλύτερη στο συνολικό όγκο εμπορευματοκιβωτίων.

Ο όμιλος εταιρειών COSCO περιλαμβάνει 6 εταιρείες εισηγμένες στο Χρηματιστήριο του Χονγκ Κονγκ και το Χρηματιστήριο της Σαγκάης, και έχει πάνω από 300 θυγατρικές τόσο σε τοπικό επίπεδο όσο και στο εξωτερικό, που δραστηριοποιούνται στους τομείς υπηρεσιών μεταφοράς φορτίων, κατασκευής πλοίων, επισκευής πλοίων, λειτουργίας τερματικών σταθμών, κατασκευής εμπορευματοκιβωτίων, καθώς και σε εμπορικές δραστηριότητες, χρηματοδότηση, διαχείριση ακίνητης περιουσίας και πληροφορική.

Η εταιρεία λειτουργεί πολλά πλοία υπό ελληνική σημαία εκ των οποίων ένα φέρει το όνομα *COSCO Hellas*.

Ο πρόεδρος της εταιρείας, captain Wei Jiafu, επισκέφθηκε στις 19 Μαΐου 2010 τον Πρόεδρο της Ελληνικής Δημοκρατίας, Κάρολο Παπούλια, ενημερώνοντας τον για τις επενδύσεις της εταιρείας του στην Ελλάδα.

## Παραπομπές


## Εξωτερικοί σύνδεσμοι
* Άρθρο για της επενδύσεις της εταιρίας στην Ελλάδα

Κατηγορία:Επιχειρήσεις της Κίνας
Κατηγορία:Ναυτιλιακές επιχειρήσεις
140 Σίβα

Η **Σίβα (Siwa)** είναι ένας μεγάλος και σκουρόχρωμος αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 8,34. Ανακαλύφθηκε το 1874 από τον Αυστριακό αστρονόμο Γιόχαν Παλίζα, που παρατηρούσε από το Πόλα της Γιουγκοσλαβίας, και έλαβε το όνομα της σλαβικής θεάς της γονιμότητας Ζίβα ή Σίβα.

## Φυσικά χαρακτηριστικά
Η μέση διάμετρος της Σίβα είναι 109,8 χλμ. Το σχήμα της είναι σχεδόν σφαιρικό, καθώς η καμπύλη φωτός της είναι επίπεδη. Η μάζα της εκτιμάται σε 1,4 τετράκις εκατομμύριο τόνους. Η μέση επιτάχυνση της βαρύτητας στον ισημερινό της Σίβα εκτιμάται σε 3,07&nbsp;cm/sec², δηλαδή η βαρύτητα εκεί είναι 319 φορές ασθενέστερη από τη γήινη, ενώ η μέση ταχύτητα διαφυγής υπολογίζεται σε 58,0 m/sec (209 χιλιόμετρα την ώρα).

Ο φασματικός τύπος της Σίβα είναι **P** (συναντάται κυρίως στο εξωτερικό τμήμα της Κύριας Ζώνης). Το γεωμετρικό άλβεδό της είναι περίπου 0,068. Η μέση θερμοκρασία στην επιφάνειά της εκτιμάται σε 105 βαθμούς Κελσίου κάτω από το μηδέν.

Η Σίβα περιστρέφεται γύρω από τον εαυτό της μία φορά κάθε 34 ώρες και 27 λεπτά, μια αργή περιστροφή για αστεροειδή, ακόμα και τόσο μεγάλο.

Η διαστημική αποστολή *[[Ροζέττα (διαστημόπλοιο)|Rosetta]]* επρόκειτο κατά την αρχικά προγραμματισμένη πορεία της να επισκεφθεί τη Σίβα τον Ιούλιο του 2008, αλλά όταν ο κύριος στόχος της άλλαξε στον κομήτη 67P/Τσουριούμοφ-Γερασιμένκο, η επίσκεψη στη Σίβα (ορθότερα: το κοντινό πέρασμα από αυτή) ματαιώθηκε.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Σιβα
Θέατρο της Σιλεσίας

Το **Θέατρο της Σιλεσίας** (), το οποίο είναι αφιερωμένο στον Στανίσουαφ Βισπιάνσκι, είναι το μεγαλύτερο θέατρο στη Σιλεσία. Βρίσκεται στην Πλατεία της Αγοράς του Κατοβίτσε.

Χτίστηκε ως «Γερμανικό Θέατρο» στα έτη 1905–1907, σε σχέδια του Γερμανού αρχιτέκτονα θεάτρου Καρλ Μόριτς. Στην Πολωνία του μεσοπολέμου, από το 1922 έως το 1939, ήταν γνωστό ως «Πολωνικό Θέατρο».

## Εικόνες


Kattowitz - Stadt-Theater.JPG|Το θέατρο της Σιλεσίας πριν από το Β΄ Παγκόσμιο Πόλεμο
Katowice Silesian Theatre auditorium 2022.jpg|Κοινό (2022)
Teatr Wyspiańskiego - Katowice.JPG|Νυχτερινή άποψη



## Παραπομπές


## Εξωτερικοί σύνδεσμοι

*Επίσημη ιστοσελίδα (πολωνικά)

Σιλεσια
Σιλεσιας Θεατρο
Παγκόσμιο πρωτάθλημα Φόρμουλα 1 (1981)

To **32ο Παγκόσμιο Πρωτάθλημα της [[Φόρμουλα 1]] του 1981**, περιελάμβανε 15 βαθμολογούμενους αγώνες. Τα γκραν-πρι της σαιζόν ξεκίνησαν στις 15 Μαρτίου στην Καλιφόρνια (ΗΠΑ) και ολοκληρώθηκαν στις 18 Οκτωβρίου πάλι στις ΗΠΑ, στην πόλη του Λας Βέγκας.

Πρωταθλητής στους οδηγούς αναδείχθηκε ο Νέλσον Πικέ με Μπράμπαμ. Το πέτυχε με ένα από τα εντυπωσιακότερα ντεμαράζ στην ιστορία της Φόρμουλα 1, καλύπτοντας μια διαφορά 17 βαθμών στους πέντε τελευταίους αγώνες.

Εκτός από τον πρώτο τίτλο στην καριέρα του Πικέ, το 1981 χαρακτηρίσθηκε από την ανατολή ενός νέου αστεριού, του Αλαίν Προστ. Παρά τα τεράστια προβλήματα που αντιμετώπιζε η Renault με τους κινητήρες της, ο σχεδόν πρωτάρης Προστ ανέβηκε στο πόντιουμ και στα έξι γκραν-πρι που κατάφερε να τερματίσει.

Στους κατασκευαστές κυριάρχησαν τα μονοθέσια της Ουΐλιαμς (Κάρλος Ρόιτεμαν - Άλαν Τζόουνς) με κινητήρα Φορντ Κόσγουωρθ.

## Αλλαγές στους κανονισμούς και ανάληψη των ηνίων του Πρωταθλήματος απ' τον Μπέρνι Έκλεστοουν

Την Πρωτοχρονιά του 1981 ανέλαβε τα ηνία του Πρωταθλήματος της Φόρμουλα 1 ο Βρετανός Μπέρνι Έκλεστοουν και θεσπίστηκε ένας νέος κανονισμός ο οποίος αφορά το ποια μέρα λαμβάνουν χώρα τα Γκραν Πρι του Πρωταθλήματος. Βάσει αυτού του Κανονισμού, η ημέρα κατά την οποία λαμβάνουν χώρα τα Γκραν Πρι του Πρωταθλήματος είναι η Κυριακή. Συγκεκριμένα ο κανονισμός αυτός αναφέρει τα εξής: 
 

Τα προηγούμενα χρόνια, τέτοιος κανονισμός δεν υπήρχε και πολλά Γκραν Πρι της Φόρμουλα 1 πραγματοποιήθηκαν άλλη μέρα εκτός της Κυριακής όπως Σάββατο.

## Βαθμολογία οδηγών
Για το σύστημα βαθμολόγησης, βλ. Βαθμολόγηση στο Παγκόσμιο Πρωτάθλημα Φόρμουλα 1.

Με έντονους χαρακτήρες, η κατάταξη του οδηγού που εκκίνησε απ' την pole position.

Για οδηγούς που άλλαξαν ομάδα κατά τη διάρκεια της σαιζόν, τα αποτελέσματα με τη δεύτερη αναγραφονται με πλάγιους χαρακτήρες.

Στον κατάλογο δεν συμπεριλαμβάνονται 18 οδηγοί που δεν έλαβαν ούτε ένα βαθμό.

## Βαθμολογία κατασκευαστών

***Ελ''': Ελαστικά '''A'''von, '''G'''oodyear, '''Μ'''ichelin, '''P'''irelli''<br />***Βαθ**: Βαθμοί, από το άθροισμα βαθμολογίας των δύο μονοθεσίων της ομάδας''<br />***Νικ*': Νίκες*<br />***Πον**: Πόντιουμ, φορές που οδηγός της τερμάτισε στην πρώτη τριάδα*<br />***Pole**: Pole-positions, φορές που οδηγός της εκκίνησε απ' την πρώτη θέση της αφετηρίας''

## Παραπομπές


## Εξωτερικοί σύνδεσμοι
* 

1981
Κατηγορία:Μηχανοκίνητος αθλητισμός το 1981
Κύρου Παιδεία

Το **Κύρου Παιδεία** είναι σπουδαίο σύγγραμμα της αρχαιότητας που συνέγραψε ο Αθηναίος ιστορικός Ξενοφών, που αποτελείται από οκτώ βιβλία στα οποία περιγράφει τον βίο και τα κατορθώματα του Πέρση Βασιλέως Κύρου Β΄ του επικληθέντος Μεγάλου.

Στο σύγγραμμα αυτό, ο Ξενοφών, πέρα από την ανατροφή του Κύρου, εξετάζει και ολόκληρη τη ζωή του καθώς και τον τρόπο της διοίκησης και την οργάνωση που εφάρμοσε στην αχανή αυτοκρατορία του, που για την τότε εποχή δίκαια και αποκλήθηκε Μέγας Ηγεμόνας.

## Πηγές
* "Νεώτερον Εγκυκλοπαιδικόν Λεξικόν Ηλίου" τομ.11ος, σελ.808.
* Rapp, Hans, «Η έννοια της δικαιοσύνης στην Κύρου παιδεία», Ελληνική Φιλοσοφική Επιθεώρηση 4 (1987), 146-155.

Κατηγορία:Έργα του Ξενοφώντα
Κατηγορία:Πολιτική φιλοσοφία στην Αρχαία Ελλάδα
Αιγυπτιακός σκαραβαίος

[thumb|right|250px|Ανάγλυφη απεικόνιση σκαραβαίου στην αυλή Νεκτανέμπο του ναού του [Λούξορ στην Αίγυπτο.]]
Ο **σκαραβαίος**, έντομο της τάξης των κολεόπτερων συμβόλιζε στην αρχαία Αίγυπτο την ανάσταση ή την εκ νέου γέννηση, καθώς και τη μέλλουσα αιώνια ζωή των ένδοξων νεκρών.

## Προέλευση και ερμηνεία
Ο σκαραβαίος είναι το αρχαιότερο αιγυπτιακό σύμβολο από το ζωικό βασίλειο. Ως σύμβολο είχε εξαιρετικά εξέχουσα θέση στη θρησκεία των Αιγυπτίων. Από την άποψη της σύγχρονης εντομολογίας, οι Αιγύπτιοι λάτρευαν τουλάχιστον τέσσερα είδη σκαραβαίων, από τα οποία ο *Ateuchus sacer* απεικονίζεται πιο συχνά. Το είδος αυτό είχε συνολικά τριάντα άκρα, τα οποία συμβόλιζαν τις ημέρες του μήνα. Ο σβώλος κοπριάς που συνήθως κουβαλά συμβόλιζε εκτός των άλλων τον ήλιο του μεσημεριού, σύμβολο του θεού Ρα. Ο Πλούταρχος αναφέρει ότι οι Αιγύπτιοι πολεμιστές φορούσαν σκαραβαίο για φυλακτό και για να τους δίνει δύναμη στη μάχη. Οι γυναίκες το φορούσαν για να τους χαρίζει γονιμότητα. Άλλα είδη σκαραβαίου, ίσως ο *lucanus* που έχει μικρά κέρατα, ο *fullo* που είχε άσπρες κηλίδες, και άλλοι, χρησιμοποιούνταν επίσης ως μαγικά φυλακτά. Στην Αστρολογία των Αιγυπτίων ο σκαραβαίος έπαιζε σημαντικό ρόλο και βρίσκονταν στην ίδια θέση αντί του αστερισμού του καρκίνου.

## Τρόποι κατασκευής και χρήσης
Σκαραβαίοι είναι γνωστοί από την αρχαιότητα, και ανήκουν στις αρχαιότερες γλυπτές αναπαραστάσεις. Συναντούνται ως ανάγλυφα σε πέτρες μαζί με ιερογλυφικά, ή είναι κατασκευασμένοι από διάφορα υλικά, ακόμα και από πολύτιμες πέτρες, διάφανες ή καλυμμένες με σμάλτο. Συχνά κατασκευάζονταν από πορσελάνη, σπάνια από χρωματισμένο γυαλί, πολλές φορές από χρυσό, ελεφαντοστούν, ακόμα και από ξύλο και πηλό. Οι αξιολογότεροι σκαραβαίοι είναι κατασκευασμένοι από πράσινο ηφαιστειογενές πέτρωμα (basalt). Στην από κάτω μεριά είναι διακοσμημένοι με ιερογλυφικά που υποτίθεται ότι έχουν μαγική δύναμη. Τα ιερογλυφικά αυτά αναφέρουν το όνομα κάποιου αιγυπτιακού θεού, ή κάποιου ιερέα ή θνητού ανθρώπου. Η μαζική τους κατασκευή άνθισε την εποχή του Τούθμωσι Γ΄. Σκαραβαίοι μικρού μεγέθους χρησιμοποιούνταν ως φυλακτό και φοριόντουσαν στον λαιμό, στο μπράτσο ή στο δάχτυλο του χεριού. Σκαραβαίοι μεγάλου μεγέθους (μήκους 5 - 7,5 εκατοστών) είχαν ιεροτελεστικό χαρακτήρα και τοποθετούνταν από τους ιερείς στους τάφους των φαραώ και στις μούμιες στο σημείο του σώματος που βρίσκεται η καρδιά. Μεμονωμένα συναντάμε κολοσσιαίους σκαραβαίους, όπως αυτόν που φυλάσσεται στο Βρετανικό Μουσείο και έχει ύψος ενάμισι μέτρο. 

## Πηγές
* 

Σκαραβαιος
Κακοπλεύρι Τρικάλων

Το **Κακοπλεύρι** είναι οικισμός στην Θεσσαλία και την Περιφερειακή Ενότητα Τρικάλων.

## Γενικά στοιχεία
To Κακοπλεύρι βρίσκεται στον ορεινό όγκο των Χασίων, περίπου 32 χιλιόμετρα βορειοδυτικά της Καλαμπάκας και είναι χτισμένο σε υψόμετρο 880 μέτρων. Σύμφωνα με την απογραφή 2011 έχει ως πληθυσμό 135 κατοίκους ενώ με αυτήν του 2001 είχε 206. Το δέντρο που κυριαρχεί στην περιοχή είναι η μαύρη πεύκη. Επίσης εκεί υπάρχει η εκκλησία του Αγίου Κοσμά, της Αγίας Παρασκευής (που ιδρύθηκε το 1550) και του Αγίου Νικολάου, που κτίστηκε το 1703 και αγιογραφήθηκε το 1803 από τους ζωγράφους Μιχαήλ και Γεώργιο. Το χωριό πανηγυρίζει στις 26, 27 Ιουλίου, των Αγίων Παρασκευής και Παντελεήμονα.

## Παραπομπές


Κατηγορία:Χωριά της περιφερειακής ενότητας Τρικάλων
Κατηγορία:Δήμος Μετεώρων
Προ Βερτσέλλι

Η **Προ Βερτσέλι** (Unione Sportiva Pro Vercelli Calcio) είναι μία ποδοσφαιρική ομάδα της Ιταλίας με έδρα την πόλη Βερτσέλλι της Περιφέρειας Πεδεμόντιου. Ιδρύθηκε το 1892 ως γυμναστικός σύλλογος, ενώ το ποδοσφαιρικό τμήμα της ομάδας ιδρύθηκε το 1903. Η Προ Βερτσέλλι είναι μια ιστορική ομάδα της Ιταλίας και στο παρελθόν αποτελούσε έναν πολύ δυνατό σύλλογο, ενώ έχει κατακτήσει 7 εθνικούς τίτλους, από το 1908 έως το 1922. Σήμερα αγωνίζεται στην 3η Κατηγορία της Ιταλίας (Lega Pro Prima Divisione).

## Τίτλοι
* Πρωταθλήματα: 1908, 1909, 1910-11, 1911-12, 1912-13, 1920-21, 1921-22 
* Serie D: 1983-1984, 1993-1994

## Εξωτερικοί σύνδεσμοι

* Επίσημη Ιστοσελίδα
*  Ενημερωτική Ιστοσελίδα στα Αγγλικά και στα Ιταλικά. Ρεπορτάζ αγώνων, άρθρα, στατιστικά, ψηφοφορίες και βιβλίο επισκεπτών.
* Ιστοσελίδα με φωτογραφικό περιεχόμενο. Εικόνες της Προ Βερτσέλλι.

Κατηγορία:Ιδρύσεις ποδοσφαιρικών ομάδων το 1903
Κυπάρισσος (αρχαία πόλη)

Η **Κυπάρισσος** ήταν αρχαία Φωκική πόλη που αναφέρεται από τον Όμηρο στον κατάλογο των Νεών. 
Η ακριβής της θέση δεν είναι απόλυτα εξακριβωμένη σήμερα. Επικρατέστερη άποψη είναι ότι βρισκόταν στην θέση της μεταγενέστερης Αντίκυρας στα παράλια του Κορινθιακού κόλπου. Από το λιµάνι της μάλιστα απέπλευσε ο στόλος των φωκικών πόλεων για να συμμετάσχει στην εκστρατεία των Αχαιών κατά της Τροιάς. 

## Παραπομπές


κατηγορία:Πόλεις της αρχαίας Φωκίδας
Ανεμώρεια

Η **Ανεμώρεια** ήταν αρχαία Φωκική πόλη που αναφέρεται από τον Όμηρο στον κατάλογο των Νεών. 
Η πόλη εγκαταλείφθηκε στην συνέχεια με αποτέλεσμα να μην είναι γνωστή σήμερα η ακριβής της θέση. Κατά μία άποψη η Ανεμώρεια βρισκόταν ανατολικά των Δελφών στην περιοχή της σημερινής Αράχωβας

## Παραπομπές


## Εξωτερικοί Σύνδεσμοι
*Η ιστορία της Αράχωβας

κατηγορία:Πόλεις της αρχαίας Φωκίδας